ไทยพาณิชย์ประเมินเงินเฟ้อปีนี้ขยายตัวเพียง2.8%
ศูนย์วิจัยฯไทยพาณิชย์ ชี้ เงินเฟ้อเดือน เม.ย. ต่ำสุดในรอบ 41 เดือนจากราคาพลังงาน เชื่อทั้งปีเงินเฟ้ออยู่ที่ 2.8%
2 พ.ค. 2556

ศูนย์วิจัยฯไทยพาณิชย์ ชี้ เงินเฟ้อเดือน เม.ย. ต่ำสุดในรอบ 41 เดือนจากราคาพลังงาน เชื่อทั้งปีเงินเฟ้ออยู่ที่ 2.8%
ศูนย์วิจัยเศรษฐกิจและธุรกิจ ธนาคารไทยพาณิชย์ วิเคราะห์แนวโน้มอัตราเงินเฟ้อในปีนี้ หลังจากที่กระทรวงพาณิชย์ประกาศอัตราเงินเฟ้อทั่วเดือนเมษายนที่ผ่านมาอยู่ที่ 2.42% เทียบกับเดือนเดียวกันปีก่อนหน้า ชะลอลงจาก 2.69% ในเดือนมีนาคม ขณะที่อัตราเงินเฟ้อพื้นฐานอยู่ที่ 1.18% เทียบกับช่วงเดียวกันของปีก่อน ชะลอลงจาก 1.23% ในเดือนที่ผ่านมา
ทั้งนี้ มองว่า ราคาพลังงานที่ลดลงยังเป็นปัจจัยสำคัญที่ทำให้เงินเฟ้อไทยชะลอตัว ราคาน้ำมันเชื้อเพลิงขายปลีกในประเทศโดยเฉลี่ยในเดือนเมษายนลดลง 2.8% เทียบกับเดือนก่อนหน้า ซึ่งเป็นการปรับตัวตามราคาน้ำมันในตลาดโลกที่ยังคงชะลอตัวตามอุปสงค์ที่ยังคงอ่อนแรงและอุปทานที่เพิ่มขึ้นจากผู้ผลิตน้ำมันนอกกลุ่มโอเปค รวมถึงผลจากฐานราคาพลังงานที่สูงในช่วงเวลาเดียวกันของปีก่อน ทำให้ราคาสินค้าในหมวดพลังงานในเดือนเมษายนปรับตัวเพิ่มขึ้นเพียง 3.14%  ชะลอลงจาก 6.22% ในเดือนมีนาคม ดังนั้น ดัชนีราคาสินค้าผู้บริโภคทั่วไปในเดือนเมษายนจึงปรับเพิ่มเพียง 2.42% ต่ำสุดในรอบ 41 เดือนนับตั้งแต่พฤศจิกายน 2552  แม้ว่าราคาสินค้าในหมวดอาหารสดจะปรับขึ้น 2.22%  เร่งขึ้นจาก 0.68% ในเดือนมีนาคม ตามราคาผักสดที่เพิ่มขึ้นจากปัญหาอากาศร้อนจัดและภัยแล้งก็ตาม แต่ก็ไม่ได้เป็นปัจจัยกดดันต่อระดับราคาในเดือนดังกล่าวแต่อย่างใด
ขณะที่ เงินเฟ้อพื้นฐานในเดือนเมษายนยังทรงตัวจากเดือนก่อนหน้า ดัชนีราคาผู้บริโภคพื้นฐาน (ไม่รวมราคาสินค้าในหมวดพลังงานและอาหารสด) ในเดือนเมษายนอยู่ที่ 1.18%  ค่อนข้างทรงตัวจาก 1.23% ในเดือนมีนาคม 
อย่างไรก็ตาม การปรับขึ้นของราคาอาหารสดเป็นเพียงปัจจัยชั่วคราว ซึ่งเกิดขึ้นตามฤดูกาล โดยคาดว่าเมื่อเข้าสู่ฤดูฝนผลผลิตทางการเกษตรน่าจะออกมาสู่ตลาดมากขึ้นและทำให้ราคาปรับลดลง จึงไม่น่าจะส่งแรงกดดันต่อเงินเฟ้อในช่วงเวลาที่เหลือของปีแต่อย่างใด 
ศูนย์วิจัยเศรษฐกิจและธุรกิจ ธนาคารไทยพาณิชย์ ประมาณการเงินเฟ้อทั่วไปเฉลี่ยปี 2556  ที่ 2.8% เนื่องจากแรงกดดันด้านราคาน่าจะเพิ่มขึ้นบ้างตามการขยายตัวของเศรษฐกิจในประเทศในระยะต่อไปของปี อย่างไรก็ตามแนวโน้มราคาพลังงานโลกที่ยังอยู่ในภาวะชะลอตัว ประกอบกับแนวโน้มเงินบาทที่ปรับตัวแข็งค่าขึ้นเกินกว่าที่เคยประเมินไว้น่าจะช่วยลดทอนแรงกดดันจากราคาพลังงานได้ส่วนหนึ่งจากราคานำเข้าพลังงานที่ลดลง โดยสรุปคาดว่าเงินเฟ้อทั่วไปและเงินเฟ้อพื้นฐานโดยเฉลี่ยในปีนี้น่าจะอยู่ที่ราว 2.8% และ 1.6% ตามลำดับ